Fredag formiddag omkring halv 11 blev der anmeldt en brand i et stuehus på en gård i Suldrup nær Støvring. Stuehuset på Gammel Aalborgvej 19 var overtændt, da brandfolkene ankom. Det er et hus med kælder, stue og første sal, og ifølge indsatsleder på stedet Rene Nicolaisen er førstesalen totalt udbrændt. Det meste af taget mangler, og halvdelen af det indvendige i huset er også udbrændt. Brandvæsenet har ved middagstid fået branden under kontrol, men har endnu et par timers efterslukning, oplyser indsatslederen. Der er ingen tilskadekomne ved branden.

Opsummering:
Stuehuset på en gård i Suldrup nær Støvring er totalt udbrændt fredag formiddag.